უნივერსიტეტის ღონისძიებების პორტალი

საქართველოს STEAM და რობოტიკის ჩემპიონატი 2026
2026-06-20 11:00 - 18:00 (Asia/Dubai)
20 ივნისს, 11:00-18:00 საათზე, რადიოქალაქში (District 4) საქართველოს რობოტიკის ასოციაციის (GRA) ორგანიზებით გაიმართება საქართველოს STEAM და რობოტიკის ჩემპიონატი 2026 – ერთდღიანი ტექნოლოგიური ფესტივალი, რომელიც გააერთიანებს მოსწავლეებს, სტუდენტებს, ახალგაზრდა ინჟინრებს, სკოლებს, უნივერსიტეტებს, ტექნოლოგიურ კომპანიებსა და ტექნოლოგიებით დაინტერესებულ ვიზიტორებს.
ღონისძიების მიზანია STEAM განათლების, რობოტიკის, ინჟინერიისა და თანამედროვე ტექნოლოგიების პოპულარიზაცია, ახალგაზრდების წახალისება ინოვაციური იდეების შექმნისკენ და მათი ნამუშევრების ფართო აუდიტორიის წინაშე წარმოჩენა.
სტუმრები დაესწრებიან ჩემპიონატებს, დაათვალიერებენ ტექნოლოგიურ პროექტებს, გაეცნობიან თანამედროვე ტექნოლოგიებს, მონაწილეობას მიიღებენ სხვადასხვა აქტივობასა და ვორკშოპში, შეხვდებიან ახალგაზრდა გამომგონებლებს, ინჟინრებსა და ტექნოლოგიური სფეროს წარმომადგენლებს.
ჩემპიონატები

საქართველოს რობოტიკის ჩემპიონატი SUMO და Line Follower კატეგორიებში
სასკოლო რობოტიკის ჩემპიონატი
STEAM პროექტების კონკურსი სკოლებისთვის
RC მანქანების ჩემპიონატი

სივრცეები და ღონისძიებები

Gaming სივრცე
სამაგიდო თამაშების სივრცე
RC მანქანების სივრცე
დრონების საფრენი სივრცე
Battle Bot მინი საბრძოლო არენა
პირველადი დახმარების პრაქტიკული სივრცე
ტექნოლოგიური ვორკშოპები და მასტერკლასები
ტექნოლოგიური დემონსტრაციები
გათამაშებები, ქვიზები და ინტერაქტიული აქტივობები
კვებისა და დასვენების სივრცე
პარტნიორი კომპანიებისა და ორგანიზაციების საგამოფენო სტენდები

სტუმრებს შესაძლებლობა ექნებათ

დაათვალიერონ მოსწავლეებისა და ახალგაზრდების მიერ შექმნილი ტექნოლოგიური პროექტები
უყურონ რობოტებისა და RC მანქანების შეჯიბრებებს
შეხვდნენ ინჟინრებს, მენტორებსა და გამომგონებლებს
ჩაერთონ ვორკშოპებსა და პრაქტიკულ აქტივობებში
გამოსცადონ სხვადასხვა ტექნოლოგია საკუთარი ხელით
მიიღონ მონაწილეობა გათამაშებებსა და ინტერაქტიულ აქტივობებში
გაატარონ საინტერესო დღე ტექნოლოგიებისა და ინოვაციების სამყაროში

დრო: 20 ივნისი, 11:00-18:00
ადგილმდებარეობა: რადიოქალაქი (District 4), ბარბარე ბაირამაშვილის N3, თბილისი
ღონისძიებაზე დასწრება უფასოა.

კოლოკვიუმის კვირეული მეცნიერებათა და ხელოვნების ფაკულტეტზე
2026-06-22 10:00 - 17:00
22 ივნისიდან – 16 ივლისის ჩათვლით ილიას სახელმწიფო უნივერსიტეტის მეცნიერებათა და ხელოვნების ფაკულტეტზე იგეგმება სადოქტორო კოლოკვიუმების კვირეული.
სადოქტორო კოლოკვიუმი პროგრამებით გათვალისწინებული სავალდებულო კომპონენტია, რომლის ფარგლებშიც დოქტორანტები წინასწარ შეთანხმებული კვლევის გეგმის შესაბამისად წარადგენენ კვლევის ანგარიშს შესაბამისი მიმართულების დარგობრივი კომისიის წევრების, აკადემიური პერსონალის, მკვლევრებისა და სტუდენტების წინაშე.
კოლოკვიუმები მიზნად ისახავს კვლევითი პროცესის სისტემატიზაციასა და დოქტორანტისთვის მის პროგრესთან დაკავშირებით განმავითარებელი უკუკავშირის მიწოდებას როგორც დარგობრივი კომისიისგან და ხელმძღვანელისგან, ასევე კოლოკვიუმზე დამსწრე დარგობრივი და მომიჯნავე დისციპლინების პროფესორებისგან, მკვლევრებისგან, სტუდენტებისგან და ორგანიზაციებისგან (მათი ჩართულობის შემთხვევაში).
სადოქტორო კოლოკვიუმების კვირეული დაიწყება 22 ივნისს და დასრულდება 16 ივლისს.
დეტალური ინფორმაცია: კოლოკვიუმების განრიგი, მომხსენებლები, თემები და ზუსტი თარიღები, ასევე ადგილმდებარეობა, გთხოვთ, იხილოთ თანდართულ ფაილში.
თანდართული დოკმენტი

მაგისტრანტ ნინო ორაგველიძის ნაშრომის “Ice Nucleation Properties Over the Oceans“ დაცვა
2026-06-22 12:30 - 13:30
აერთაშორისო სამაგისტრო პროგრამის (InMas) სტუდენტი ნინო ორაგველიძე დაიცავს სამაგისტრო ნაშრომს “Ice Nucleation Properties Over the Oceans”.
ნინო ორაგველიძეს მიენიჭება ორმაგი სამაგისტრო ხარისხი:

მეცნიერების მაგისტრი ატმოსფერულ მეცნიერებებში (ილიას სახელმწიფო უნივერსიტეტი)
დედამიწისა და პლანეტების, გარემოს მეცნიერებების მაგისტრი (კლერმონ ოვერნის უნივერსიტეტი, კლერმონ-ფერანი, საფრანგეთი)

აღსანიშნავია, რომ საქართველოში პირველად გაიცემა ორმაგი დიპლომი ატმოსფერული მეცნიერებების დარგში.
საერთაშორისო სამაგისტრო პროგრამა InMas განაგრძობს სტუდენტთა მიღებას. დაინტერესებულ პირებს დამატებითი ინფორმაციისთვის შეუძლიათ დაუკავშირდნენ პროგრამის ხელმძღვანელებს ელექტრონულ მისამართებზე: didebulidze@iliauni.edu.ge; mayatodua@iliauni.edu.ge; giorgi.dalakishvili@iliauni.edu.ge
ფორმატი: ჰიბრიდული
სამუშაო ენა: ინგლისური
დრო: 22 ივნისი, 12:30-13:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის გასასვლელი N1-3
დასწრება თავისუფალია.

პროფესორ გიორგი ხიმშიაშვილის სემინარი „ვირტუალური მასის მათემატიკური ასპექტები“
2026-06-23 16:00 - 18:00
23 ივნისს, 16:00 საათზე, ილიას სახელმწიფო უნივერსიტეტის T406 აუდიტორიაში პროფესორი გიორგი ხიმშიაშვილი წაიკითხავს სემინარს „ვირტუალური მასის მათემატიკური ასპექტები“.
მომხსენებელი განიხილავს ვირტუალური მასის კონცეფციას და მის მათემატიკურ ასპექტებს მყარი სხეულისა და სითხის ურთიერთქმედების კონტექსტში. მომხსენებელი ისაუბრებს იმ თანამედროვე თეორიულ მოდელებსა და ალგორითმებზე, რომლებიც აღნიშნული ფენომენის აღსაწერად გამოიყენება.
შეხვედრის მიზანია აუდიტორიისთვის ამ მიმართულებით არსებული უახლესი მიდგომების გაზიარება.
სემინარი გაიმართება ბიზნესის, ტექნოლოგიისა და განათლების ფაკულტეტის ფუნდამენტური და ინტერდისციპლინური მათემატიკის ინსტიტუტის კვლევითი სემინარების ციკლის „თანამედროვე მათემატიკის რჩეული ამოცანები“ ფარგლებში.
სამუშაო ენა: ქართული
დრო: 23 ივნისი, 16:00 საათი
ადგილმდებარეობა: ილიას სახელმწიფო უნივერსიტეტის T406 აუდიტორია, ი. ჭავჭავაძის გამზ. N45
დასწრება თავისუფალია.

პოლონეთის მისიის ხელმძღვანელის, არტურ გებალის საჯარო ლექცია “Introduction to Poland: history, culture, transformation”
2026-06-25 17:00 - 19:00
25 ივნისს, 17:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის მეცნიერებათა და ხელოვნების ფაკულტეტის ორგანიზებით პოლონეთის მისიის ხელმძღვანელი საქართველოში, არტურ გებალი წაიკითხავს საჯარო ლექციას “Introduction to Poland: history, culture, transformation”.
მომხსენებელი ისაუბრებს პოლონეთის ისტორიაზე, კულტურულ თავისებურებებზე და ქვეყნის პოლიტიკური, სოციალური და ეკონომიკური ტრანსფორმაციის ძირითად ეტაპებზე.
დაინტერესებული აუდიტორია გაეცნობა პოლონეთის ისტორიულ გამოცდილებას, თანამედროვე განვითარების პროცესს და იმ კულტურულ და საზოგადოებრივ კონტექსტს, რომელმაც მნიშვნელოვანი როლი შეასრულა ქვეყნის ტრანსფორმაციაში.
ლექცია წარიმართება კითხვა-პასუხის სახით.
სამუშაო ენა: ინგლისური
დრო: 25 ივნისი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

AI და ფსიქოლოგია – ხელოვნური ინტელექტი ფსიქოთერაპიაში
2026-06-25 19:30
25 ივნისს, 19:30 საათზე, ილიას სახელმწიფო უნივერსიტეტის S800 აუდიტორიაში გაიმართება შეხვედრა თემაზე „AI და ფსიქოლოგია: ხელოვნური ინტელექტი ფსიქოთერაპიაში“.
ხელოვნური ინტელექტის სფეროში ბოლოდროინდელმა მიღწევებმა და გენერაციული მოდელების სწრაფმა განვითარებამ ხელი შეუწყო ჩატბოტების გამოყენებას ფსიქოთერაპიასა და მენტალური ჯანმრთელობის სფეროში. ერთი მხრივ, ადამიანები AI ჩატბოტებს მიმართავენ პირად საკითხებსა და პრობლემებზე სასაუბროდ, მეორე მხრივ კი, დიდი ენობრივი მოდელები (LLM) სპეციალურად მენტალური ჯანმრთელობის ასისტენტი ჩატბოტების შესამუშავებლადაც გამოიყენება.
ხელოვნური ინტელექტის ჩატბოტების თერაპევტის როლში გამოყენება მარტივად ხელმისაწვდომი და ბიუჯეტურია, თუმცა საკმაოდ საფრთხილოცაა, რადგან:

მსგავსი ტექნოლოგიების უმეტესობა არ არის შექმნილი ან განკუთვნილი ფსიქოთერაპიული მკურნალობის უზრუნველსაყოფად თუ ჩასანაცვლებლად;
ხშირ შემთხვევაში ისინი არ მოიცავს შესაბამის უსაფრთხოების პროტოკოლებს.

შეხვედრაზე განსახილველი საკითხები:

AI თერაპიაში: აპლიკაციები, ჩატბოტების მოდელები და ინსტრუმენტები;
სპეციალიზებული აპლიკაციებისა და ზოგადი ჩატბოტების (generic chatbots) მუშაობის პრინციპები (ალგორითმები, მონაცემთა ბაზა, ალბათობა და სხვ.) და მათი განმასხვავებელი მახასიათებლები;
პრაქტიკული გამოყენების შემთხვევები (ქეისები): რა პრინციპებით და რა პირობებშია გონივრული მათი გამოყენება მენტალური პრობლემების მქონე ადამიანებისთვის;
AI თერაპიის განვითარებისა და პრაქტიკაში დანერგვის მხარდაჭერის ღირებულება;
ეთიკა, უსაფრთხოება და კონტროლი.

სამუშაო ენა: ქართული
დრო: 25 ივნისი, 19:30 საათი
ადგილმდებარეობა: ილიას სახელმწიფო უნივერსიტეტის S800 აუდიტორია (უმაღლესი კვლევების ცენტრი), გ. წერეთლის გასასვლელი N1-3
დასწრება თავისუფალია.

WordPress Tbilisi Meetup-ის მერვე შეხვედრა
2026-06-27 15:00 - 17:00
27 ივნისს, 15:00 საათზე გაიმართება პროექტ WordPress Tbilisi Meetup-ის რიგით მერვე შეხვედრა.
მომხსენებლები

დიმიტრი გოგელია, ილიას სახელმწიფო უნივერსიტეტი, WordPress-ის მენტეინერი;
გოგა ტრაპაიძე, ვებდეველოპერი;
გიორგი მამადაშვილი, GoDaddy-ის თანამშრომელი, WordPress-ის ძირითადი გუნდის წევრი და კომიტერი.

განსახილველი თემები

რა არის ახალი WordPress 7.0-ის AI ხელსაწყოებში;
ვებსაიტი: ბიზნესმოლოდინი და რეალობა;
რას უნდა ველოდოთ WordPress-ის მომავალ ვერსიებში.

რეგისტრაცია: დასწრების მსურველებმა რეგისტრაცია უნდა გაიარონ შემდეგ ბმულზე: https://forms.gle/3yZdRFzktffPLxcA7
დამატებითი კითხვების შემთხვევაში შეგიძლიათ მიმართოთ ორგანიზატორებს ელექტრონულ ფოსტაზე: meetup@wp.ge
სამუშაო ენა: ქართული
დრო: 27 ივნისი, 15:00 საათი
დასწრება თავისუფალია.

საზღვრებს მიღმა: კორეულ-ქართული ახალგაზრდული ბანაკი 2026
2026-06-29 10:00 - 18:00
29 ივნისიდან 3 ივლისის ილიას სახელმწიფო უნივერსიტეტში ინჰასა და ილიაუნის კვლევითი ცენტრის ინიციატივით, გ. წერეთლის აღმოსავლეთმცოდნეობის ინსტიტუტისა და ილიაუნის კორეული კულტურის სტუდენტური კლუბის თანამშრომლობით გაიმართება სტუდენტური კონფერენცია, ლექცია-სემინარები და ილიაუნის სტეფანწმინდის ალპური ეკოლოგიის ინსტიტუტში მოეწყობა ბანაკი.
ღონისძიების მიზანია ქართველ და კორეელ სტუდენტებს შორის კავშირის განმტკიცება და უნივერსიტეტებს შორის თანამშრომლობის გაღრმავება.
30 ივნისს სტუდენტებისთვის გაიმართება დახურული ვორკშოპი უცხო ენებში და სპეციალური ლექცია ხელოვნების თემაზე. მონაწილეები გაეცნობიან სხვადასხვა ენის სპეციფიკასა და მახასიათებლებს, ჯგუფური დავალებების საშუალებით კი ერთმანეთს გამოცდილებას გაუზიარებენ.
პროგრამაში მონაწილეობა შეუძლიათ ილიას სახელმწიფო უნივერსიტეტის აქტიური სტატუსის მქონე სტუდენტებს.
აუცილებელი მოთხოვნა
ინგლისური ენის B2 და კორეული ენის A1 დონეზე ცოდნა.
რეგისტრაციისას აუცილებელია უნივერსიტეტის ოფიციალური ელფოსტის მითითება.
რეგისტრაციის ბოლო ვადა: 5 ივნისი
კანდიდატებს პასუხი ეცნობებათ არაუგვიანეს 10 ივნისისა. დაინტერესებულმა სტუდენტებმა უნდა შეავსონ სარეგისტრაციო ფორმა ბმულზე: https://forms.gle/yvsRAu13DMMRtEASA
სამუშაო ენა: ინგლისური
დამატებითი ინფორმაციისთვის დაუკავშირდით ორგანიზატორს: tamta.abuladze@iliauni.edu.ge

სამეცნიერო კონფერენცია „განათლების პოლიტიკა და პრაქტიკა: როგორ იცვლება განათლების სისტემები დღეს“
2026-07-03 10:00 - 12:00
3 ივლისს, 10:00 საათზე ილიას სახელმწიფო უნივერსიტეტის განათლების სკოლა, G106 საკონფერენციო დარბაზში გიწვევთ სამეცნიერო კონფერენციაზე „განათლების პოლიტიკა და პრაქტიკა: როგორ იცვლება განათლების სისტემები დღეს“.
კონფერენციის ძირითადი თემები

განათლების პოლიტიკა და რეფორმები
სწავლა-სწავლების ინოვაციური მიდგომები
ციფრული ტექნოლოგიების გავლენა განათლებაზე
ინკლუზიური განათლება
უნივერსიტეტის, სკოლისა და საზოგადოების თანამშრომლობა.

კონფერენციაში მონაწილეობის მისაღებად უნდა შეავსოთ ფორმა.
დრო: 3 ივლისი, 10:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3

დოქტორანტ ლუკა კუჭუხიძე სადისერტაციო ნაშრომის დაცვა
2026-07-03 14:00 - 16:00
3 ივლისს, 14:00 საათზე, ილიას სახელმწიფო უნივერსიტეტის S800 აუდიტორიაში მეცნიერებათა და ხელოვნების ფაკულტეტის სადოქტორო პროგრამის „ფილოსოფია“ დოქტორანტი ლუკა კუჭუხიძე დაიცავს სადისერტაციო ნაშრომს ჭეშმარიტების ჰეტეროგენული ასპექტები ბოეციუსთან: ფილოსოფიურ-თეოლოგიური პერსპექტივა ანტიკურობის და შუა საუკუნეების გასაყარზე (The Heterogeneous Aspects of Truth in Boethius: A Philosophical-Theological Perspective at the Crossroads of Antiquity and the Middle Ages).
სამეცნიერო ხელმძღვანელი – გიგა ზედანია, ილიას სახელმწიფო უნივერსიტეტის პროფესორი ფილოსოფიის მიმართულებით.
სამუშაო ენა: ქართული
დრო: 3 ივლისი, 14:00 საათი
ადგილმდებარეობა: ილიას სახელმწიფო უნივერსიტეტის S 800 აუდიტორია, გ.წერეთლის გასასვლელი N1-3.
დასწრება თავისუფალია.

დოქტორანტ თათული დუშუაშვილის სადისერტაციო ნაშრომის დაცვა
2026-07-07 16:00 - 18:00
7 ივლისს, 16:00 საათზე, ილიას სახელმწიფო უნივერსიტეტის G106 აუდიტორიაში ბიზნესის, ტექნოლოგიისა და განათლების ფაკულტეტის ბიზნესის ადმინისტრირების სადოქტორო პროგრამის დოქტორანტი თათული დუშუაშვილი დაიცავს სამეცნიერო ნაშრომს „მშენებლობის სექტორის ფინანსური მდგრადობის შეფასება საქართველოს მაგალითზე“.
სამუშაო ენა: ქართული
დრო: 7 ივლისი, 16:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

პროექტის „ქართული ენის A1 დონის ზმნების განმარტებითი ონლაინლექსიკონი და მისი ეფექტურობა ენის შემსწავლელთა ენობრივი კომპეტენციის განვითარებაზე“ პრეზენტაცია
2026-07-16 14:00 - 17:00
17 ივლისს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება შოთა რუსთაველის საქართველოს ეროვნული სამეცნიერო ფონდის მიერ დაფინანსებული პროექტის „ქართული ენის A1 დონის ზმნების განმარტებითი ონლაინლექსიკონი და მისი ეფექტურობა ენის შემსწავლელთა ენობრივი კომპეტენციის განვითარებაზე“ პრეზენტაცია.
პროექტი მოიცავს ქართული ენის A1 დონის ზმნების განმარტებით ონლაინლექსიკონსა და მიზნობრივ სავარჯიშოებს. ახალი ციფრული რესურსი ენის ათვისების საწყის ეტაპზე მნიშვნელოვნად დაეხმარება ქართული ენის შემსწავლელ ეთნიკური უმცირესობების წარმომადგენლებსა და უცხოელ სტუდენტებს.
პროექტი განხორციელდა შოთა რუსთაველის საქართველოს ეროვნული სამეცნიერო ფონდის დაფინანსებით ილიას სახელმწიფო უნივერსიტეტის სამაგისტრო პროგრამის „ლექსიკოგრაფია, ტერმინოლოგია და თანამედროვე ტექნოლოგიები“ ფარგლებში. პროექტის პარტნიორები არიან ილიაუნის ლექსიკოგრაფიისა და ენობრივი ტექნოლოგიების ცენტრი და უნილაბი.
სამუშაო ენა: ქართული
დრო: 17 ივლისი, 14:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
